
Nr.7
12.1.p.

Par Olaines novada pašvaldības domes 2026.gada 17.jūnija saistošo noteikumu 
Nr. SN7/2026 “Par grozījumiem Olaines novada pašvaldības domes 2023. gada                      23. augusta saistošajos noteikumos Nr. SN16/2023 “Par sociālajiem pakalpojumiem Olaines novadā”” precizēšanu
Tiek dots vārds: Andrim Bergam

Izskatot Viedās administrācijas un reģionālās attīstības ministrijas 2026.gada 7.jūlija atzinumu Nr. P-1-13-2/3105 “Par saistošajiem noteikumiem Nr. SN7/2026” (turpmāk – atzinums), Finanšu komitejas 2026.gada 22.jūlija sēdes protokolu Nr.7 un, pamatojoties uz Pašvaldību likuma 10.panta pirmās daļas 1.punktu, 44.panta otro daļu, 47.panta piekto un sesto daļu, atklāti balsojot ar 11 balsīm par – A.Bergs, I.Brence, D.Ivanovs, A.Vurčs, J.Kudiņš, T.Ritums, L.Šmite, I.Čukure, J.Precinieks, M.Vanags, J.Kuzmins, pret nav, atturas nav, dome nolemj: 

1. Precizēt Olaines novada pašvaldības domes 2026.gada 17.jūnija saistošajos noteikumos                  Nr. SN7/2026 “Par grozījumiem Olaines novada pašvaldības domes 2023. gada 23. augusta saistošajos noteikumos Nr. SN16/2023 “Par sociālajiem pakalpojumiem Olaines novada” atzinuma daļā par zemāk norādītajiem Viedās administrācijas un reģionālās attīstības ministrijas atzinuma punktiem un atkārtoti nosūtīt Viedās administrācijas un reģionālās attīstības ministrijai saistošos noteikumus un paskaidrojuma rakstu atzinuma sniegšanai:

1.1. atzinuma daļas par iebildumiem 1., 2. un 3.punktā norādītie iebildumi ņemti vērā;

1.2.  atzinuma daļas par izteiktajiem priekšlikumiem 1), 3), 4) punktā izteiktie priekšlikumi ņemti vērā;

1.3.  atzinuma daļas par grozījumiem saistošo noteikumu pamatredakcijā 1., 2., 3., 4. un 6.punktā norādītās neatbilstības ņemtas vērā.

2. Saglabāt Olaines novada pašvaldības domes 2026.gada 17.jūnija saistošo noteikumu              Nr. SN7/2026 “Par grozījumiem Olaines novada pašvaldības domes 2023.gada 23.augusta saistošajos noteikumos Nr. SN16/2023 “Par sociālajiem pakalpojumiem Olaines novada” redakciju bez grozījumiem atzinuma daļas par izteiktajiem priekšlikumiem 2) punktā attiecībā uz saistošo noteikumu 11.13.apakšpunktā paredzēto, “ja pakalpojumu nevar nodrošināt 11.11. vai 11.12. punktā minētie pakalpojumu sniedzēji, pakalpojumu nodrošina citi pakalpojumu sniedzēji, kuri izraudzīti Publisko iepirkumu likuma noteiktajā kārtībā un ar kuriem sociālais dienests noslēdzis atbilstošus sadarbības vai deleģējuma līgumus.”
Attiecīgā norma regulē sociālās aprūpes pakalpojuma nodrošināšanas secību gadījumos, kad pakalpojumu nav iespējams nodrošināt pašvaldības sociālās aprūpes centrā vai pie pakalpojuma sniedzēja, ar kuru noslēgts pilnvarojuma līgums par vispārējas tautsaimnieciskas nozīmes pakalpojuma sniegšanu.
Normā ietvertā atsauce uz Publisko iepirkumu likumu nav interpretējama kā obligāta prasība deleģējuma līguma slēgšanai. Tās mērķis ir noteikt vienu no iespējamiem veidiem, kā pašvaldība izvēlas sociālo pakalpojumu sniedzēju. Savukārt, gadījumos, kad pakalpojums tiek organizēts, slēdzot deleģējuma līgumu, pašvaldība rīkojas atbilstoši Valsts pārvaldes iekārtas likuma, Pašvaldību likuma un citu piemērojamo normatīvo aktu regulējumam.
Līdz ar to, saistošo noteikumu 11.1.3.apakšpunkts neparedz, ka deleģējuma līgumu slēgšanai obligāti piemērojams Publisko iepirkumu likums, bet nosaka iespējamos tiesiskos mehānismus sociālo pakalpojumu nodrošināšanai atkarībā no konkrētās tiesiskās situācijas. 

3. Saglabāt Olaines novada pašvaldības domes 2023.gada 23.augusta saistošo noteikumu           Nr. SN16/2023 “Par sociālajiem pakalpojumiem Olaines novada” pamatredakciju, nepapildinot saistošos noteikumus ar atsevišķu patversmes vai naktspatversmes pakalpojumu, kā tas norādīts atzinuma daļas par grozījumiem saistošo noteikumu pamatredakcijā 5.punktā. 

Pašvaldība pēc būtības piekrīt Viedās administrācijas un reģionālās attīstības ministrijas norādītajam, ka pašvaldībai ir pienākums nodrošināt personām bez noteiktas dzīvesvietas un krīzes situācijā nonākušām personām nepieciešamo sociālo atbalstu. Vienlaikus pašvaldība uzskata, ka sociālā pakalpojuma saturs nav identificējams tikai ar atsevišķas institūcijas nosaukumu.
Olaines novadā objektīvu demogrāfisko un ekonomisko apsvērumu dēļ netiek uzturēta atsevišķa patversmes vai naktspatversmes institūcija. Pašvaldībā ilgstoši nav konstatēts tāds personu skaits, kas pamatotu ekonomiski lietderīgu atsevišķas patversmes izveidi un uzturēšanu. Šādas institūcijas uzturēšana prasītu ievērojamus pašvaldības budžeta līdzekļus, kas nebūtu samērīgi ar faktisko pakalpojuma pieprasījumu.
Vienlaikus, pašvaldība pilnā apjomā nodrošina visas būtiskās funkcijas, kuras Sociālo pakalpojumu un sociālās palīdzības likums saista ar patversmes vai naktspatversmes pakalpojuma saturu, izmantojot vairāku savstarpēji saistītu sociālo pakalpojumu kopumu.

Personām bez noteiktas dzīvesvietas vai krīzes situācijā nonākušām personām tiek nodrošināti:

· krīzes istabas pakalpojums; 

· izmitināšanas pakalpojums īslaicīgās uzturēšanās istabās; 

· zupas virtuves pakalpojums, nodrošinot siltu ēdienu; 

· Higiēnas centra pakalpojums, nodrošinot mazgāšanās iespējas, veļas mazgāšanu un personīgās higiēnas uzturēšanu; 

· sociālā darba pakalpojums, ietverot personas situācijas izvērtēšanu, sociālā gadījuma vadību, motivēšanu, starpinstitucionālo sadarbību un turpmākā sociālās palīdzības plāna izstrādi; 

· nepieciešamības gadījumā tiek organizēti arī citi sociālie pakalpojumi un sociālā palīdzība. 

Saskaņā ar minēto, personai tiek nodrošināts ne tikai pagaidu mājoklis, bet arī uzturs, personīgās higiēnas iespējas un sociālā darbinieka profesionāls atbalsts, kas pēc būtības atbilst Sociālo pakalpojumu un sociālās palīdzības likuma regulējumā noteiktajam patversmes pakalpojuma saturam. Sociālā pakalpojuma kvalitāti un atbilstību normatīvajiem aktiem nosaka faktiski nodrošinātais pakalpojuma saturs un sasniedzamais rezultāts, nevis vienīgi pakalpojuma organizatoriskā forma vai institūcijas nosaukums.
Šāda pieeja atbilst arī sociālo pakalpojumu attīstības tendencēm Latvijā, kur arvien plašāk tiek attīstīti sabiedrībā balstīti un kombinēti sociālie pakalpojumi, aizstājot lielu institucionālu pakalpojumu uzturēšanu ar individuālajām vajadzībām pielāgotiem pakalpojumu kopumiem. Latvijas nelielās pašvaldības neveido atsevišķas patversmes institūcijas, bet nepieciešamo atbalstu nodrošina vai nu sadarbojoties ar citiem pakalpojumu sniedzējiem vai kombinējot vairākus pašvaldības sociālos pakalpojumus.
Olaines novada pašvaldības izvēlētais risinājums nodrošina efektīvāku pašvaldības budžeta līdzekļu izmantošanu, vienlaikus garantējot personām normatīvajos aktos paredzēto sociālo atbalstu pēc būtības.

4. Svītrot Olaines novada pašvaldības domes 2026.gada 17.jūnija saistošos noteikumos              Nr. SN7/2026 “Par grozījumiem Olaines novada pašvaldības domes 2023. gada 23. augusta saistošajos noteikumos Nr. SN16/2023 “Par sociālajiem pakalpojumiem Olaines novada” 34.punktu, jo visi saistošie noteikumi stāsies spēkā nākamajā dienā pēc to publicēšanas oficiālajā izdevumā Latvijas Vēstnesis, un 35.punktu, jo saistošo noteikumu spēkā stāšanās kārtība izriet no vispārējā tiesiskā regulējuma.

Sēdes vadītājs








A.Bergs

